પાકિસ્તાની વહીવટી તંત્રએ પૂર્વ સૈન્ય શાસક અને પૂર્વ રાષ્ટ્રપતિ પરવેઝ મુશર્રફના રાષ્ટ્રીય ઓળખ પત્ર અને પાસપોર્ટ સસ્પેન્ડ કરી દીધા છે. તંત્ર દ્વારા આ પગલું મુશર્રફની વિરુદ્ધ રાષ્ટ્રદ્રોહના મુદ્દે સુનાવણી કરી રહેલી એક ખાસ અદાલતના આદેશ પર ઉઠાવાયું હોવાની જાણકારી મીડિયા રિપોર્ટમાં આપવામાં આવી છે. જેના કારણે હવે મુશર્રફ અન્ય કોઈ દેશમાં જઈ શકશે નહીં તેમજ દુબઈમાં પણ તેઓ રહેશે તો પણ તે ગેરકાયદે ગણાશે. ૭૪ વર્ષીય મુશર્રફને વર્ષ ૨૦૦૭માં દેશમાં કટોકટી લગાવવા માટે માર્ચ ૨૦૧૪માં રાષ્ટ્રદ્રોહના આરોપોમાં દોષિત જાહેર કરાયા હતા. દેશમાં કટોકટી લગાવાયા પછી અનેક વરિષ્ઠ ન્યાયાધીશોને તેમના ઘરોમાં નજરકેદ કરી દેવાયા હતા અને ૧૦૦થી વધુ જજોને બરખાસ્ત કરી દેવાયા હતા.